Selvom der i øjeblikket er et forsamlingsforbud på ti personer, så findes der en række undtagelser - også her til jul. Eksempelvis er landets væresteder og sociale tilbud undtaget fra forsamlingsforbuddet, og derfor kan de fortsat byde ensomme og social udsatte borgere velkommen til julefejringer i juledagene. Det vækker stor glæde på værestedet Madam Blå i Hobro, hvor julen i år er reddet. - Jeg synes, det er alletiders, at de tænker på dem, der er alene. At man har et sted, man kan komme hen, siger Knud Erik Hansen, der er bruger af værestedet Madam Blå i Hobro, til TV2 Nord. Julen har stor betydning I år er julefesten rykket til en restaurant, hvor der er mere plads end på værestedet, så det er nemmere at holde afstand. - Det bliver en dejlig aften. Jeg tror, der bliver ro og hygge på, siger Inge Zinck, der er pædagogisk medarbejder hos værestedet Madam Blå i Hobro. Hun glæder sig også over, at væresteder er undtaget forsamlingsforbuddet, fordi julen er særlig vigtig for brugerne. - Den plejer at have rigtig stor betydning, fordi mange af brugerne har ikke nogen steder at komme. De har ikke så mange pårørende, eller så bor de langt væk, eller så har de ikke kontakt til dem, siger Inge Zinck og uddyber: - Det er en lidt ensom tid for dem, så de synes, det er dejligt at være her, hvor de plejer at være, og hvor de både kender os og hinanden rigtig godt, siger hun. Alle gæsterne til julefesten hos Madam Blå får hver især en julegave, som de har ønsket sig. Og dem, der ikke ønsker sig noget, får i stedet en julekurv.

Referat:
Landets væresteder og sociale tilbud er undtaget fra forsamlingsforbuddet på ti personer, og derfor er julen reddet hos værestedet Madam Blå i Hobro - til stor glæde for brugerne.